Et ledende bandemedlem er efter en befrielsesaktion fra psykiatrisk afdeling på Slagelse Sygehus stukket af. Under aktionen blev der affyret skud. Ingen er kommet noget til.

Der er ifølge DR Nyheders oplysninger tale om et 24-årigt bandemedlem, der blev pågrebet af politiet i oktober.

Den 24-årige har været eftersøgt af politiet i knap et år og er ifølge DR Nyheders oplysninger særdeles central i bandegrupperingen NNV, der ifølge politiet er i voldelig konflikt med banden Brothas.

Han er varetægtsfængslet i surrogat forbindelse med et groft overfald i en frisørsalon under bandekonflikten sidste år.

Psykiatrien under Slagelse Sygehus rummer blandt andet et retspsykiatrisk afsnit og sikringsafdelingen, hvor personer dømt til behandling sidder anbragt.

Det var ifølge DR Nyheders oplysninger på sådan et afsnit, personen befandt sig, da han flygtede.

Ifølge Sydsjællands og Lolland-Falsters Politi skete befrielsesaktionen klokken 16.52.

'Ingen grund til bekymring'

Politiet leder i samarbejde med de øvrige sjællandske kredse intensivt efter gerningsmændene og den mand, der blev befriet fra stedet.

- Der er umiddelbart ingen grund til bekymring for almindelige borgere, men hvis man ser noget mistænkeligt i denne anledning, bør man henvende sig til politiet og ikke selv forsøge at tage kontakt, udtaler politiinspektør Kim Kliver, Sydsjællands og Lolland Falsters Politi i en pressemeddelelse.